Opgradering 2018 - ELDORAIGNE FAMILIEKERK
Preke 2019 >
OPGRADERING BINNEHOF 2018
Daar is aan die begin van 2017 goedkeuring verleen vir ‘n ondersoek na die moontlike opgradering van die binnehof en saal. Die voorwaarde: Die ondersoek mag nie enige kostes vereis nie. Die ondersoek is nou voltooi en die voorstelle is ontvang. Voorstelle is deur professionele kundiges ontwikkel en die koste hiervan is deur ‘n donateur geborg. Die voorstel sluit in ‘n aantal fases, waarvan Fase 1 die opgradering van die binnehof behels. Die opgradering sal die bou van o.a. ‘n houtdek en die aankoop van geskikte meubels behels. ‘n Donateur is bereid om die koste van die houtdek te borg. Volgens aanvanklike beramings sal aansienlik meer as ⅔ van die totale koste van Fase 1 deur die donateur geborg word. Hierdie ruimhartige bereidwilligheid word met groot dankbaarheid erken.
Tydens die strategiese beplanningsessie van die Gemeente, wat op 28 en 29 Oktober 2017 gehou is, is daar o.a. besluit dat die bevordering van samehorigheid van die gemeente oor ouderdomsgrense heen, en met ons gemeenskap, in die komende jaar prioriteit moet geniet. Die opgradering van die binnehof sal demonstreer dat ons ernstig is om strategiese doelwitte tot uitvoer te bring
Die GR het goedgekeur dat daar met Fase 1 van die opgradering voortgegaan kan word. Behoorlike projekbestuur en voldoening aan veiligheids- en gesondheidsregulasies is as vereiste gestel. Vir die doel van Fase 1 sal die Gemeente uit die fasilteitsfondse ‘n bedrag van R60 000 beskikbaar stel vir die aankoop van geskikte meubels, verwante items en projekbestuur. Dit word beklemtoon dat die bedrag van R60 000 geen dankoffer of kollektefondse insluit nie, maar bestaan uit fondse wat reeds verdien is uit die verhuring van kerkeiendom, en wat afsonderlik vir instandhouding en opgradering opsy gesit is.
Daar word beoog dat die projek DV op 1 Februarie 2018 sal afskop na goedkeuring van spesifikasies en ‘n implementeringsplan. Ons skat dat die projek drie maande sal duur. Verdere inligting sal soos dit bekend word, verskaf word. Sketsplanne van die voltooide projek, sal op die kennisgewingborde ten toon gestel word. Dit is ons erns om ons roeping as missionale Familiekerk ter ere van ons Vader prakties uit te lewe. U ondersteuning ter bevordering van hierdie strewe word hoog op prys gestel.
Enige navrae kan gerig word aan Bertie Loots (bloots@schekel.co.za) of Alta Theron (altatheron2@gmail.com)
Baie dankie aan almal se ondersteuning!